《常山神祠》
宋代·张守

篮舆破霜晓，驾言郡城南。云山为好色，风日仍清酣。

古祠据山腹，深堂静潭潭。我来何所祷，祸福久已谙。

顽冥亦天资，乞灵漫怀惭。同来得我辈，胜处思穷探。

爽气排俗虑，浊醪侑清谈。卧碑一拂拭，古镜开尘函。

斯人已仙去，寒泉独清甘。扶藜山崷崒，放目窥浑涵。

前瞻群峰翔，九仙驻飞骖。后俯归路迷，城郭埋烟岚。

平生丘壑姿，回首不我堪。归来耿不寐，青灯对书龛。

作者简介：（1084—1145）常州晋陵人，字子固，一字全真，号东山居士。徽宗崇宁二年进士。擢监察御史。高宗建炎初上防淮渡江利害六事，主张恢复中原，反对画江自守。历御史中丞、翰林学士、同签书枢密院事。四年，除参知政事。未几罢知绍兴府，改福州。六年，复参知政事，兼权枢密院事。后历知婺州、洪州、建康府。卒谥文靖。有《毗陵集》。